ΓΡΑΠΤΗ ΕΡΩΤΗΣΗ P-2523/98

υποβολή: Doeke Eisma (ELDR) προς την Επιτροπή

(28 Ιουλίου 1998)

Θέμα: Επιχορηγήσεις για οργανώσεις καλής διαβίωσης των ζώων

Μπορεί η Επιτροπή να αναφέρει ποιές οργανώσεις, που ασχολούνται με την καλή διαβίωση των ζώων, έχουν ζητήσει επιχορήγηση, στο πλαίσιο της θέσης B4-306 του προϋπολογισμού (ευαισθητοποίηση και επιχορηγήσεις);

Μπορεί η Επιτροπή να αναφέρει εάν έχουν ικανοποιηθεί αυτές οι αιτήσεις και εάν όχι, ποιές δεν έχουν ικανοποιηθεί και για ποιό λόγο;

Μπορεί η Επιτροπή να αναφέρει πόσα χρήματα δαπανώνται για την καλή διαβίωση των ζώων, στο πλαίσιο της θέσης B4-306;

Απάντηση της κας Bjerregaard εξ ονόματος της Επιτροπής

(21 Σεπτεμβρίου 1998)

Δυνάμει της γραμμής B4-3060 του προϋπολογισμού, η Επιτροπή παρέχει κάθε χρόνο οικονομική ενίσχυση σε ευρωπαϊκούς μη κυβερνητικούς οργανισμούς (ΜΚΟ) που δραστηριοποιούνται στην προστασία του περιβάλλοντος (σημείο 1) και σε σχέδια πληροφόρησης και ευαισθητοποίησης (σημείο 2). Η προστασία των ζώων δεν αναφέρεται μεταξύ των στόχων και προτεραιοτήτων των εν λόγω δύο προγραμμάτων. Ωστόσο, η Επιτροπή χρηματοδοτεί ορισμένους οργανισμούς οι οποίοι, μέσω της προστασίας του φυσικού περιβάλλοντος, συμβάλλουν στην προστασία των αγρίων ζώων.

Όσον αφορά στην πρόσκληση υποβολής προτάσεων στο πλαίσιο κοινοτικού προγράμματος δράσης για την προώθηση μη κυβερνητικών ευρωπαϊκών οργανισμών που έχουν ως κύριο στόχο την προστασία του περιβάλλοντος(1) σύμφωνα με την απόφαση αριθ. 97/872/ΕΚ του Συμβουλίου της 16ης Σεπτεμβρίου 1997(2), το 1998 η Επιτροπή έλαβε 62 προτάσεις. Εξ αυτών επέλεξε 18, μεταξύ των οποίων πέντε συμβάλλουν στην προστασία των ζώων: Seas at Risk (Κάτω Χώρες); Birdlife International (Ηνωμένο Βασίλειο); Eurosite (Γαλλία); European Forum on Nature Conservation and Pastoralism (Ηνωμένο Βασίλειο); International Friends of Nature (Αυστρία). Δεν επελέγησαν οι προτάσεις που δεν πληρούσαν τα κάτωθι κριτήρια επιλογής: καλή σχέση κόστους-πλεονεκτημάτων; διαρκές πολλαπλασιαστικό αποτέλεσμα σε ευρωπαϊκό επίπεδο; αποτελεσματική και ισόρροπη συνεργασία μεταξύ των εταίρων όσον αφορά τον σχεδιασμό των δραστηριοτήτων, την εκτέλεση των δραστηριοτήτων και την χρηματοδοτική συμμετοχή; συμβολή στην πολυεθνική προσέγγιση και κυρίως στη διασυνοριακή συνεργασία εντός της Κοινότητας και ενδεχομένως πέραν των συνόρων της με γείτονες χώρες; δυνατότητα προώθησης του διαλόγου και της συνεργασίας μεταξύ των εταίρων που προσδιορίζονται στο πέμπτο πρόγραμμα δράσης; σπουδαιότητα της αντιπροσωπευτικότητας στους κόλπους του εν λόγω συλλογικού κινήματος; δυνατότητα να ευνοηθεί η πολυκλαδική προσέγγιση του περιβάλλοντος; ποιοτική συνεργασία και διάλογος μεταξύ της οργάνωσης και των μελών της μέσω τακτικής ανταλλαγής πληροφοριών; δυνατότητα απόδειξης της χρηματοδοτικής σκοπιμότητας του ετήσιου προγράμματος δραστηριοτήτων μέσω ενός ρεαλιστικού, λογικού και ισορροπημένου προϋπολογισμού; και δέσμευση να δημοσιοποιηθεί το ευρύτερο δυνατόν η παρούσα κοινοτική πολιτική σε θέματα περιβάλλοντος και κυρίως το κοινοτικό πρόγραμμα πολιτικής και δράσης σε θέματα περιβάλλοντος και αειφόρου ανάπτυξης.

Όσον αφορά την πρόσκληση υποβολής προτάσεων για γενικές δράσεις πληροφόρησης και ευαισθητοποίησης στον τομέα του περιβάλλοντος(3) το 1997 η Επιτροπή επέλεξε 59 προτάσεις. Τρεις εξ αυτών αφορούσαν την πληροφόρηση και την ευαισθητοποίηση του κοινού στην προστασία των ζώων. Οι δικαιούχοι οργανισμοί είναι ο Wildlife Europe Sveriges Television AB (Σουηδία); Morgane Production (Γαλλία); Institut Royal des Sciences Naturelles (Βέλγιο). Η επιλογή των σχεδίων για το 1998 είναι εν εξελίξει.

Το ποσό των πιστώσεων που προορίζονται για την προστασία των ζώων και της φύσης, το 1997 για σχέδια ευαισθητοποίησης και το 1998 για μη κυβερνητικούς οργανισμούς ανέρχεται σε 628.000 Ecus.

(1) ΕΕ C 25 της 24.1.1998.

(2) ΕΕ L 354 της 30.12.1997.

(3) ΕΕ C 53 της 22.2.1997.